১৯৮৪–৮৫ বুন্দেসলিগা
১৯৮৪–৮৫ বুন্দেসলিগা পশ্চিম জার্মানির পেশাদার ফুটবল লিগের শীর্ষ স্তর বুন্দেসলিগার ২২তম মৌসুম ছিল। এই মৌসুমটি ১৯৮৪ সালের ২৪শে আগস্ট তারিখে শুরু হয়ে ১৯৮৫ সালের ৮ই জুন তারিখে সম্পন্ন হয়েছিল। ভেয়ার্ডার ব্রেমেনের জার্মান রক্ষণভাগের খেলোয়াড় মাইকেল কুৎসপ এই মৌসুমের প্রথম গোল করেছিলেন। স্টুটগার্ট বুন্দেসলিগার পূর্ববর্তী আসরের চ্যাম্পিয়ন, যারা ১৯৮৩–৮৪ মৌসুমে ৪৮ পয়েন্ট অর্জন করে এই প্রতিযোগিতার ইতিহাসে ১ম বারের মতো শিরোপা জয়লাভ করেছিল। এই মৌসুমে ৫০ পয়েন্ট অর্জন করে বায়ার্ন মিউনিখ ৭ম বারের মতো বুন্দেসলিগা এবং ৮ম বারের মতো জার্মান শিরোপা জয়লাভ করেছিল। কলনের জার্মান আক্রমণভাগের খেলোয়াড় ক্লাউস আলোফস ২৬ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।